Bedrogsaak teen nuwe ANC-LPPatrick Mabilo. Foto: sapressonline.com Die Valke het Donderdag bevestig dat ŉ saak van bedrog teen die nuut verkose ANC-LP Patrick Mabilo ondersoek word. “Die saak hou verband met aankope op sy amptelike kredietkaart,” het Paul Ramaloko, die Valke se woordvoerder, gesê. “Die ondersoek is nog aan die gang.” Ramaloko het gesê die saak is in 2012 aanhangig gemaak. Mabilo is die voormalige LUR van vervoer, veiligheid en samewerking in die Noord-Kaap. Volgens City Press het hy gedurende 2012 en 2013 nagenoeg R200 000 op sy kredietkaart spandeer en kon hy nie die nodige dokumentasie verskaf om sy uitgawes te bewys nie. Mabilo is eerste op die lys van kandidate vir die Nasionale Vergadering van die ANC in die Noord-Kaap. Hy is Woensdag in die parlement as LP ingesweer. – SAPA